خطبات اقبال

تجدیدِ فکریاتِ اسلام یا "تشکیلِ جدید الٰہیاتِ اسلامیہ" علامہ اقبال کی ایک انگریزی کتاب The Reconstruction of Religious Thought in Islam کے اردو ترجمے کا نام ہے جو ان کے سات خطبات کا مجموعہ ہے۔ پہلے چھ خطبات انہوں نے دسمبر 1928ء اور جنوری 1929ء کے درمیان مسلم ایسوسی ایشن، مدراس کی دعوت پر مدراس، حیدر آباد دکن اور علی گڑھ میں پڑھے تھے۔ یہ خطبات سب سے پہلے 1930ء میں شائع ہوئے جب کہ 1934ء کے بارِ دوم میں ان میں ساتویں خطبے کا اضافہ کیا گیا۔ ان خطبات کا موضوع اسلامی فلسفے کی جدید سائنس کی روشنی میں نئی تشکیل ہے اور ان خطبات کو علامہ کے فلسفے اور فکر میں ایک نمایاں حیثیت حاصل ہے۔

تراجم 
ان خطبات کا اردو ترجمہ سید نذیر نیازی نے 1936ء میں علامہ کی زیرِ نگرانی شروع کیا اور ان کی زندگی میں یہ ترجمہ مکمل ہو گیا تھا۔ لیکن علامہ کی شدید علالت کی وجہ سے یہ ترجمہ انکی زندگی میں شائع نہ ہو سکا اور پھر انکی وفات کے بعد ایک طویل عرصے تک یہ ترجمہ شائع نہ ہوا۔ بالآخر 1957ء میں بزمِ اقبال، لاہور نے اسے شائع کیا۔ سید نذیر نیازی کے بقول ان خطبات کا اردو نام "تشکیلِ جدید الٰہیاتِ اسلامیہ" بھی علامہ نے خود رکھا تھا۔ جب کہ ڈاکٹر وحید عشرت نے ان خطبات کا اردو ترجمہ "تجدیدِ فکریاتِ اسلام" کے نام سے کیا ہے جو اقبال اکادمی، لاہور نے 2001ء میں شائع کیا۔

مندرجہ بالا دو اردو ترجموں کے علاوہ ان خطبات کے مندرجہ ذیل اردو تراجم بھی ہو چکے ہیں 
 تفکیر دینی پر تجدید نظر از ڈاکٹر محمد سمیع الحق، نئی دہلی
 اسلامی فکر کی نئی تشکیل از شہزاد احمد، لاہور
 مذہبی افکار کی تعمیر نو از پروفیسر شریف کنجاہی

ان اردو ترجموں کے علاوہ دیگر زبانوں میں بھی ترجمے ہو چکے ہیں
 پنجابی ترجمہ از پروفیسر شریف کنجاہی
 عربی ترجمہ تجدید التفکیر الدینی فی السلام از عباس محمود
 فارسی ترجمہ احیائے فکر دینی در اسلام از احمد آرام
 فرانسیسی ترجمہ از مادام ایوا میورو وچ
 جرمن ترجمہ از ایکسل مونٹے و ٹامس سٹیمر

فہرستِ خطبات 
سات خطبوں کے علاو کتاب کے شروع میں علامہ کا ایک مختصر دیباچہ بھی شامل ہے۔ خطبات کے عناوین اس طرح سے ہیں، عناوین کا اردو ترجمہ ڈاکٹر وحید عشرت کے ترجمے سے لیے گئے ہیں جب کہ علامہ کے اصل عناوین بھی دیے جا رہے ہیں۔
 علم اور مذہبی مشاہدہ۔ Knowledge and Religious Experience 
 مذہبی واردات کے انکشافات کا فلسفیانہ معیار۔ The Philosophical Test of the Revelations of Religious Experience
 خدا کا تصور اور دعا کا مفہوم۔ The Conception of God and the Meaning of Prayer
 انسانی خودی، اس کی آزادی اور لافانیت۔ The Human Ego – His Freedom and Immortality
 مسلم ثقافت کی روح۔ The Spirit of Muslim Culture
 اسلام میں حرکت کا اصول۔ The Principle of Movement in the Structure of Islam
 کیا مذہب کا امکان ہے؟۔ Is Religion Possible

حوالہ جات

بیرونی روابط 
 اصل کتاب کا انگریزی متن
 اردو ترجمہ از ڈاکٹر وحید عشرت
 علامہ اقبال کے بارے میں پڑھنے کے لیے اردو پلیس
 اقبال اکیڈمی پاکستان 

1930ء کی غیر افسانوی کتب
1930ء کی کتابیں
اسلام سے متعلق کتابیں
اسلامی الٰہیات پر کتابیں
اسلامی کتب
اقبالیات
علامہ اقبال کی تصانیف
فلسفیانہ کتب
ویکی ڈیٹا سے مطابقت رکھنے والی مختصر تفصیل